তুষারশুভ্র স্বর্গীয় কাশ্মীর। সময়টা ১৫ বছর আগের। প্রথম দেখায় মুগ্ধ হয়ে এক কিশোরীর প্রেমে পড়ে যায় এক কিশোর। খেলার ছলে তাদের মেলামেশা ফুটে ওঠে সাদা ও ধূসর মেশানো কিছু ‘পোয়েটিক’ ফ্রেমে। কিন্তু প্রতিটা ফ্রেমই এত মায়াবী, যে চরিত্রগুলোর কথা ভাবার সুযোগই পান না দর্শক! হবেই বা কী করে? এ কাশ্মীর যে বড্ড সুন্দর! রাজনীতির রং বা জঙ্গিহানার ছায়া সেখানে তখনই পড়ে যখন প্লটের প্রয়োজন হয়।
কাশ্মীর যখন প্রেক্ষাপট, তখন তাকে অরাজনৈতিকভাবে দেখানো সম্ভব নয়। অথচ একটা আচমকা বিস্ফোরণ বা কয়েকটা টুকরো সংলাপেই কি দায়টা সেরে ফেলা যায়? আর পরিচালক যদি তা-ই করবেন ভেবে থাকেন, তাহলে অন্তত গল্প বলায় জোর দিতে পারতেন। চার্লস ডিকেন্সের উপন্যাস ‘গ্রেট এক্সপেকটেশন্‌স’ থেকে ধার করে চিত্রনাট্য লিখেছেন অভিষেক কপূর। তাঁর দুই মূল চরিত্র নূর (আদিত্য রায় কপূর) এবং ফিরদৌসকে (ক্যাটরিনা কাইফ) তিনি এমনই এলোমেলোভাবে পরদায় তুলে ধরলেন, যে তারা দর্শকের সমবেদনা পেল না। তাই অসম আর্থ-সামাজিক স্তরের দুই ছেলেমেয়ের প্রেমের গল্প কেমনভাবে এগোবে, তা নিয়ে খুব একটা উদ্বেগ তৈরি হল না।
গল্প প্রায় চার্লস ডিকেন্সের উপন্যাসের মতোই। নূর তার জামাইবাবুর সঙ্গে বেগম হজরতের (তব্বু) হাভেলিতে মেরামতির কাজ করতে আসে। সেখানেই তার সঙ্গে ফিরদৌসের প্রথম আলাপ। বেগমের কলকাঠিতেই তাদের মেলামেশা এবং পরে বিচ্ছেদ। ফের দেখা। গল্পের কোনও চড়াই-উতরাই নেই। একভাবে বয়ে গিয়েছে। প্রথমার্ধে গতি এতই কম যে বিরতি পর্যন্ত প্রায় কিছুই ঘটে না। শেষে আচমকাই সব সুতোগুলো জুড়ে যায়!


চিত্রনাট্যের বিভিন্ন সাবপ্লট জুড়ে রয়েছে দিল্লি, লন্ডন, দিল্লির শিল্প-মহল এবং পাকিস্তান। শ্রীনগরের শিকারা ছে়ড়ে এক অজানা স্পনসরের (এই অতিথি শিল্পীর চরিত্রটা নিয়ে বেশ কিছু প্রশ্ন ওঠে) সাহায্যে নূর পৌঁছে যায় দিল্লির আর্ট গ্যালারিতে। খুব সহজেই সে কিছু উদার হৃদয়ের ধনী ছেলেদের সঙ্গে সখ্য গড়ে তোলে। ‘হাই সোসাইটি’র ছেলেপিলেদের সঙ্গে দিব্যি মিশে যায়। দেখতে দেখতে মনে হবে, বাস্তবে কোথায় এই উদারমনস্কেরা? কখনও তো চোখে পড়ে না!
নাছোড়বান্দা প্রেমিকের ভূমিকায় আদিত্য রায় কপূরকে ভালই মানায়। ‘আশিকি টু’র বেশ কিছু অভিব্যক্তি এই ছবিতেও তাঁর চোখেমুখে ফুটে ওঠে (বেশ কিছু দৃশ্যে হাতে গ্লাসও দেখা যাবে বইকী)! প্রেম নিয়ে উন্মাদনার অভিনয় গোটা ছবি জুড়ে অসামান্য না হলেও তাঁর মিষ্টি হাসি দেখে মন ভরে যায়। আর চোখ জুড়িয়ে যায় তাঁর চাঁচাছোলা উন্মুক্ত সিক্স প্যাক্‌স দেখে। কাশ্মীরই হোক বা দিল্লি, শরীরের উপরের অংশে পোশাক জড়াতে খুব একটা পছন্দ করে না নূর!
প্রথমার্ধে ক্যাটরিনা যেন চরিত্রের চেয়েও বেশি একটি ‘ইমেজ’। অসম্ভব সুন্দরী এক নারীর। সংলাপ কম। ক্যামেরা যেন তাঁরই প্রেমে মত্ত। কিন্তু মুশকিল হয় দ্বিতীয়ার্ধে। বেশি সংলাপ এবং আবেগ— একসঙ্গে এত কিছু সামলাতে হিমশিম 
খেলেন ক্যাটরিনা।
সকলের অভিনয় ছাপিয়ে অবশ্যই তব্বু। হজরত বেগমের মতো জটিল একটি চরিত্রে রেখাকে দেখতে পেলে কেমন হতো, সেই কৌতূহল রয়েই গেল। কিন্তু আফশোসের সুযোগ দেননি তব্বু। হজরতের চাতুর্য, নিয়ন্ত্রণ করার চাহিদা, খামখেয়ালিপনা, দুঃখ— কোনওটাই ফুটিয়ে তুলতে ত্রুটি রাখেননি।
অনয় গোস্বামীর নিখুঁত সিনেম্যাটোগ্রাফির পাশাপাশি মন ছুঁয়ে যায় অমিত ত্রিবেদীর গান। তবে ছবির প্রচারে ‘পশমিনা’ গানের সঙ্গে আদিত্য-ক্যাটরিনার যে ‘সেনস্যুয়াস’ ভিডিওটি দেখা যাচ্ছিল, তা ছবির অংশ নয়। আদপে দুই কিশোর-কিশোরীর মিষ্টি বন্ধুত্বের মন্তাজের সঙ্গেই ব্যবহার হয়েছে গানটি।
ফিতুর মানে ‘প্যাশন’। তাই কাশ্মীর, দিল্লি, পাকিস্তান যা-ই ঘুরেফিরে আসুক, ‘ফিতুর’ আদপে প্রেমের গল্প। কিন্তু ছবির শেষে আদিত্য-ক্যাটরিনা নন, মনে থেকে যায় দৃশ্যায়ন এবং গান। স্মৃতি থেকে তব্বুকে মুছে ফেলা অবশ্য সহজ নয়।